Z. Kramplová, poslankyňa: (2006-10-18):
Cieľom novely zákona je odstrániť rušivé momenty pri sledovaní vysielania programových služieb alebo ďalších zvukových, obrazových, alebo zvukovo-obrazových informácií určených na príjem verejnosťou. Vysielatelia často zvyšujú zvukovú intenzitu počas vysielania reklamy, čím vysielanie pôsobí rušivo a potiera program vysielaný pred reklamou, ktorý divák sleduje. Je to na úkor pohodlia prijímateľa pri sledovaní televízneho programu, keď je nútený neustále korigovať intenzitu zvuku diaľkovým ovládačom a mnohí diváci aj manuálne. Zvýšenie intenzity zvuku oznamujúceho príchod reklamy a v jej priebehu automaticky upozorňuje diváka a upriamuje jeho pozornosť, pričom sa neberie ohľad na diváka, dokonca ani na deti, na starších občanov, chorých či psychických labilných občanov. Takáto prezentácia reklamy jednoznačne spôsobuje psychologický efekt, teda podvedomé ovplyvňovanie vedomia diváka. Podľa psychológov môže nepriamo každý výrazný auditívny podnet narúšať pokojnú atmosféru rodinného prostredia, podporovať stresovú aktiváciu predisponovaných jedincov, dokonca reaktibilné osobnosti môžu byť náchylné na neprimerané odozvy v správaní. Je dobre známe, že vyššia intenzita zvuku nám spôsobuje rôzne ochorenia, napríklad pomaličky, ale isto likviduje náš druhý najdôležitejší zmysel – sluch. Odôvodnenie novelizácie upravujúcej intenzitu zvuku sprevádzajúcu reklamné spoty spočíva aj v skutočnosti, že zvýšenou intenzitou sa stávame závislí a podvedome upriamujeme pozornosť na obraz, ktorého zvuk je zrazu silnejší. V podstate to zodpovedá Pavlovomu podmienenému reflexu, keď sa organizmus prispôsobuje podnetom pochádzajúcim z vonkajšieho prostredia. Bolo by však veľkou tragédiou, aby sme sa vďaka zvýšenej intenzite zvuku reklám a telenákupov stali závislými a usmerňovali naše podvedomie prostredníctvom zvýšených tónov reklamy. Zvýšenou intenzitou zvuku reklamných spotov ide o neprimeranú snahu manipuláciou vzbudzovať pozornosť divákov a najmä tých, ktorí sa nevedia a zároveň nemôžu ani brániť. Na základe tejto novely je vysielateľ povinný zabezpečiť, aby sa nezvyšovala intenzita zvuku počas vysielania reklamy, pri vysielaní zvukov obrazových prostriedkov oddeľujúcich reklamu alebo telenákup od iných častí programovej služby a rovnako pri vysielaní oznamu o sponzorstve programu. Táto novela nemá za cieľ odstrániť reklamu z televíznej obrazovky, hoci musím povedať, že mnohí diváci namietajú aj frekvenciu reklamy a namietajú aj častosť reklamy pri sledovaní televíznych programov. Mojím cieľom je upraviť formu a spôsob uvádzania reklamy a telenákupu tak, aby ich prezentácia bola v štandardnej forme, v akej sa prezentujú všetky ostatné televízne programy, a teda, aby intenzita zvuku bola na rovnakej úrovni, neobťažovala tak príjemcu, teda samotného diváka. V dnešnej technicky pokročilej dobe existujú vo svete televízne prijímače, do ktorých je možné vsunúť zariadenie a takým spôsobom korigovať intenzitu zvuku pri zvyšovaní zvuku v reklamách. Žiaľ, u nás na Slovensku ešte takéto zariadenia neexistujú a dovolím si tvrdiť, že ani v najbližšom období niekoľkých rokov priemerný občan Slovenskej republiky si takéto zariadenie nebude môcť dovoliť vložiť do televízneho prijímača. Návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná. Návrh zákona nebude mať dopad na štátny rozpočet, rozpočty obcí a vyšších územných celkov ani na zamestnanosť, na podnikateľské prostredie a na životné prostredie. Vážené panie poslankyne, páni poslanci, prosím vás o podporu tohto návrhu v mene väčšiny divákov Slovenskej republiky. Ďakujem pekne.